
Croeso
Mae dameg y Samariad Trugarog yn un o’r darnau mwyaf adnabyddus yn yr Ysgrythur, ond eto nid yw’n ymddangos ei bod byth yn colli ei grym i herio difaterwch yn wyneb dioddefaint ac i ysbrydoli cydsefyll â’r rhai sy’n dioddef. Mae’n stori am groesi ffiniau sy’n hoelio ein sylw ar y rhwymau sy’n uno’r ddynoliaeth gyfan.
Wrth ddewis y darn hwn o’r Ysgrythur ar gyfer yr Wythnos Weddi am Undeb Cristnogol, mae eglwysi Burkina Faso wedi ein gwahodd i ymuno â nhw mewn proses o hunanfyfyrio wrth iddynt ystyried beth mae’n ei olygu i garu ein cymydog yng nghanol argyfwng diogelwch. Er bod cymunedau ym Mhrydain ac Iwerddon mewn llai o berygl oddi wrth weithredoedd o drais torfol nag yw cymunedau Burkina Faso, eto mae llawer yma’n parhau i fyw gydag atgofion o drais difrifol a llawer yn profi bygwth hynny yng nghyd-destun hunaniaeth a pherthyn. Mae hefyd grwpiau o fewn cymunedau, gan gynnwys pobl o gefndiroedd lleiafrifol ethnig a phobl sy’n ceisio lloches, sy’n teimlo’n arbennig o agored i drais neu gael eu dadleoli dan fygythiad trais.
Mae ein cymdogion yn Burkina Faso yn ein galw i gofleidio o’r newydd freuddwyd Duw ar ein cyfer – breuddwyd o undod ar sail rhwymau cariad a thosturi. Mae hyn yn ein herio nid yn unig i fyfyrio ar yr hyn rydym wedi ei ddysgu ar ein taith eciwmenaidd hyd yma, ond hefyd i ehangu ein gweledigaeth. Beth allwn ni ei ddysgu gan bobl o grefyddau eraill, gan y rhai sydd o gefndiroedd gwahanol iawn i ni, a beth sydd ei angen arnom oddi wrth ein gilydd?
Mae’r myfyrdodau yn ein hannog i ystyried safbwynt nid yn unig yr un a drugarhaodd, ond hefyd y rhai a aeth heibio ar yr ochr draw. Ni fydd llawer ohonom wedi bod yn ymwybodol o’r bygythiad sy’n wynebu cymunedau yn Burkina Faso cyn darllen y deunyddiau hyn.
Mae’n ein hatgoffa mewn modd grymus am y gwrthdaro sy’n digwydd ledled y byd, y mae llawer ohono wedi ei esgeuluso ond sy’n parhau i ddinistrio bywydau a difetha cymunedau. Prin yw’r sefyllfaoedd sy’n gallu ennyn sylw cyfryngau’r byd, a phrinnach fyth yw’r rhai sy’n gallu cadw’r sylw hwnnw. Galwyd yr Eglwys i fod yn eiriolwr dros y rhai a ddaliwyd yn y gwrthdrawiadau anghofiedig hyn, ac i sicrhau y clywir lleisiau’r rhai sy’n teimlo’n wrthodedig.
Yn ystod yr Wythnos Weddi am Undeb Cristnogol, mae’r Eglwys yn cael ei herio i aros gyda’r clwyfedig a’u hymgeleddu ac, wrth wneud hynny, gydnabod ein clwyfau ni ein hunain fel eglwysi ac fel cymunedau. Mae wynebu gwirionedd ein natur doredig ni ein hunain o gymorth i ni gydsefyll â’r rhai sy’n dioddef, yn ostyngedig a chyda dyfnder empathi, a’n cydgyfarfod wedi ei gysegru a’i ysbrydoli gan gariad iachusol Crist.
Dr Nicola Brady, Ysgrifennydd Cyffredinol, Eglwysi Ynghyd ym Mhrydain ac Iwerddon


Cyflwyniad i’r thema
Paratowyd y deunyddiau ar gyfer Yr Wythnos Weddi am Undeb Cristnogol 2024 gan dîm eciwmenaidd o Burkina Faso gyda chymorth y Gymuned Chemin Neuf (CCN)1 leol. Y thema a ddewiswyd yw "Câr yr Arglwydd dy Dduw … a châr dy gymydog fel ti dy hun" (Luc 10:27). Bu brodyr a chwiorydd o Archesgobaeth Gatholig Ouagadougou, Eglwysi Protestannaidd, cyrff eciwmenaidd a’r CCN yn Burkina Faso yn cydweithio’n helaeth i lunio’r gweddïau a’r myfyrdodau. Gwelent eu cydweithio fel taith o dröedigaeth eciwmenaidd wirioneddol.
Caru Duw a’th gymydog yng nghanol argyfwng diogelwch
Rhan o ranbarth y Sahel yng Ngorllewin Affrica yw Burkina Faso, rhanbarth sy’n ymestyn i wledydd Mali a Niger gerllaw. Mae i’r wlad arwynebedd o 174,000 cilomedr sgwâr a phoblogaeth o un filiwn ar hugain, sy’n cynnwys tua thrigain o grwpiau ethnig. Mae oddeutu 64% o’r boblogaeth yn Fwslimiaid, 9% yn ddilynwyr crefyddau Affricanaidd traddodiadol a 26% yn Gristnogion (20% yn Gatholigion a 6% yn Brotestaniaid). Mae aelodau o’r tri grŵp crefyddol hyn i’w canfod ym mhob rhan o’r wlad ac ymron ym mhob teulu.
Mae Burkina Faso yn profi argyfwng diogelwch difrifol ar hyn o bryd, sy’n effeithio ar bob cymuned ffydd. Ar ôl ymosodiad jihadaidd enfawr a oedd yn deillio o’r tu allan i’r wlad yn 2016, dirywiodd y sefyllfa ddiogelwch yn Burkina Faso, ac o ganlyniad ei chydlyniant cymdeithasol, yn sylweddol. Mae’r wlad wedi dioddef cynnydd mewn ymosodiadau terfysgol, torcyfraith a masnachu pobl. Gadawodd hynny dros dair mil o bobl wedi marw a bron i ddwy filiwn o bobl wedi’u dadleoli o fewn y wlad. Mae miloedd o ysgolion, canolfannau iechyd a neuaddau trefi wedi cael eu cau, ac mae llawer o’r seilwaith economaidd-gymdeithasol a thrafnidiaeth wedi’i ddinistrio. Mae ymosodiadau sy’n targedu grwpiau ethnig penodol yn cynyddu’r perygl o wrthdaro rhyng-gymunedol. Yng nghyd destun y bygythiad enbyd hwn i ddiogelwch, mae cydlyniant cymdeithasol, heddwch ac undod cenedlaethol yn cael eu tanseilio.
Mae ymosodiadau arfog wedi targedu eglwysi Cristnogol yn benodol. Mae offeiriaid, gweinidogion a chatecyddion wedi cael eu lladd yn ystod gwasanaethau addoli ac ni wyddys beth fu tynged eraill a gafodd eu herwgipio. Ar adeg ysgrifennu hyn, mae mwy na 22% o diriogaeth y wlad y tu hwnt i reolaeth y wladwriaeth ac ni all Cristnogion arfer eu ffydd yn agored yn yr ardaloedd hynny bellach. Oherwydd gweithgareddau terfysgol, mae’r mwyafrif o’r eglwysi Cristnogol yng ngogledd, dwyrain a gogledd-orllewin y wlad wedi cael eu cau. Nid oes bellach unrhyw addoli Cristnogol cyhoeddus mewn llawer o’r ardaloedd hyn, ond lle mae addoli yn parhau’n bosibl dan amddiffyniad yr heddlu, fel arfer mewn dinasoedd mawr, rhaid cwtogi ar hyd y gwasanaethau oherwydd pryderon diogelwch.
Er gwaethaf ymdrechion y wladwriaeth a chymunedau crefyddol fel ei gilydd, mae’r wlad yn dod yn fwyfwy ansefydlog wrth i’r nifer o grwpiau eithafol gynyddu. Serch hynny, amlygir rhai arwyddion o gydsefyll rhwng y crefyddau Cristnogol, Mwslimaidd a thraddodiadol. Mae eu harweinwyr yn gweithio i ddod o hyd i atebion a fydd yn parhau ar gyfer heddwch, cydlyniant cymdeithasol a chymod. I’r perwyl hwnnw, er enghraifft, mae Comisiwn Deialog Gristnogol-Fwslimaidd Cynhadledd Esgobion Catholig Burkina-Niger yn ymdrechu’n egnïol i gefnogi deialog a chydweithrediad rhyng-grefyddol a rhyngethnig.
Yn dilyn galwad y Llywodraeth am weddïo dros heddwch, cydlyniant cymdeithasol a chymod, mae eglwysi unigol yn parhau i drefnu gweddïo beunyddiol ac ymprydio. Dwysaodd gweithredu ar ran yr amrywiol eglwysi Catholig a Phrotestannaidd i gynorthwyo pobl a ddadleolwyd. Trefnwyd cyfarfodydd trafod a chodi ymwybyddiaeth er mwyn hybu dealltwriaeth well o’r sefyllfa ac o werth cyfeillgarwch ac er mwyn datblygu strategaethau ar gyfer adfer heddwch a fydd yn parhau. Amlygir y gobaith hwnnw yn y ddihareb Mossi 2  draddodiadol: "Waeth beth fo natur na hyd yr ymrafael, fe ddaw awr cymodi."
Bu’r gwahoddiad i gydweithio ar y testunau ar gyfer yr Wythnos Weddi am Undeb Cristnogol 2024 yn her i Eglwysi Burkina Faso gydgerdded, cydweddïo a chydweithio yn rhwymau cariad yn ystod y cyfnod anodd hwn ar gyfer eu gwlad. Mae cariad Crist, sy’n uno pawb o’i bobl, yn gryfach na’u rhwygiadau, ac mae Cristnogion Burkina Faso yn ymrwymo i gydgerdded llwybr cariad tuag at Dduw a chymydog. Mae ganddynt hyder y bydd cariad Duw yn goresgyn y trais sydd heddiw’n gormesu eu gwlad.
1 Gellir canfod rhagor o wybodaeth ynghylch CCN yn ctbi.org.uk/weekofprayer
2 Y Mossi yw’r grŵp ethnig mwyaf yn Burkina Faso.


Diwrnod 1
Dyma un o athrawon y Gyfraith yn codi i roi prawf arno, gan ddweud, “Athro, beth a wnaf i etifeddu bywyd tragwyddol?” (Luc 10:25)
Cynorthwya ni, Arglwydd, i ogwyddo’n bywyd tuag atat ti.
Darlleniadau ychwanegol o’r Beibl
Rhufeiniaid 14:8-9
Salm 103:13-18
Sylwadau
“Beth a wnaf i etifeddu bywyd tragwyddol?” Mae’r cwestiwn tyngedfennol hwn y bu i athro yn y Gyfraith ei ofyn i Iesu yn herio pawb sy’n credu yn Nuw. Mae’n effeithio ar ystyr ein bywyd ar y ddaear ac i dragwyddoldeb. Mewn man arall yn y Beibl, mae Iesu’n rhoi i ni’r diffiniad eithaf o fywyd tragwyddol: “… dy adnabod di, yr unig wir Dduw, a’r hwn a anfonaist ti, Iesu Grist.” (Ioan 17:3). Golyga adnabod Duw ddarganfod a chyflawni ewyllys Duw yn ein bywydau. Dehonglir breuddwyd Duw ar ein cyfer (cymharer Ioan 10:10) yn rymus yng ngeiriau Sant Irenaeus: “Gogoniant Duw yw bod dynol sy’n gyflawn fyw”.
Mae trais, trachwant a chamfanteisio yn ein pellhau oddi wrth ein gilydd ac oddi wrth Iesu fel "y Ffordd" sy’n ein harwain at y Tad, pen draw eithaf ein taith. Wrth lefaru â ni o gymdeithas sydd wedi’i rhwygo a’i niweidio gan drais a gwrthdaro ar sail hunaniaeth dros yr wyth mlynedd a aeth heibio, mae eglwysi Burkina Faso yn cynnig neges o obaith inni yn addewid cariad hollgynhwysol Crist.
Myfyrdod
Gall realiti bywyd yn Burkina Faso fod yn wahanol iawn i’r hyn a brofwn ni, ond gallwn nodi cryn debygrwydd rhwng rhai o’r heriau sy’n wynebu Cristnogion yn y ddau gyd-destun. Ystyriwch y myfyrdod canlynol gan Arweinwyr Eglwysig yn Iwerddon:
“Yn ein hagwedd tuag at y gorffennol mae gennym gyfrifoldeb moesol i gydnabod effaith erydol trais a geiriau a all arwain at drais, a dyletswydd gofal tuag at y rhai sy’n dal i fyw gyda chreithiau adladd hynny... Digwyddodd addysgu, gweinidogaeth ac aberth Crist yng nghyd-destun cymdeithas a oedd wedi’i rhannu’n wleidyddol, ac wedi’i chlwyfo gan wrthdaro ac anghyfiawnder... Yn ei ymwneud â phobl, fel y dangosir pan gyfarfu â’r wraig o Samaria (Ioan 4:1-42), gwelwn nad yw Crist yn ceisio gwadu gwahaniaethau, ond yn hytrach am sefydlu cyswllt drwy wrando grasol, gan ddisodli allgáu a chywilydd â’r gobaith am ddechreuadau newydd.” 
(Grŵp Arweinwyr Eglwysig Iwerddon, In Christ We Journey Together, 17 Mawrth 2021)


Gweddi
Dduw bywyd,
fe’n creaist ni i gael bywyd, a bywyd 	yn ei holl gyflawnder.
Cynorthwya dy Eglwys glwyfedig i fod yn ffynhonnell gobaith ac iachâd.
Wrth inni ddilyn ffordd Iesu’n gadarn 	ein penderfyniad, bydded i ni 	arwain eraill atat ti.
Gweddïwn yn enw Iesu. Amen.

Cwestiynau
Personol: Sut ydych chi’n gweld breuddwyd Duw ar waith yn eich bywyd?
Lleol: Beth allai fod yn llesteirio ein tystio fel eglwysi i addewid Duw o fywyd yn ei gyflawnder?
· Byd-eang: Beth yn rhagor allai cymunedau ffydd fod yn ei wneud i adeiladu ar eu profiad bugeiliol a’u cysylltiadau byd-eang i hyrwyddo’r gwaith o geisio heddwch a chymod?
Ewch a Gwnewch
(www.ctbi.org.uk/goanddo)
Personal: Meddyliwch am enghraifft o’r newyddion sy’n dangos cymdeithas a glwyfwyd gan wrthdaro. Ymchwiliwch i’r modd y mae eglwysi Cristnogol yn ymateb. Sut y gellir cymhwyso hyn i’ch cyd-destun chithau?
Lleol: Ystyriwch rannu thema Wythnos Weddi am Undeb Cristnogol eleni gydag aelodau o gymunedau ffydd eraill yn eich ardal leol, gan fyfyrio ar y cysylltiadau rhwng y cyd-destunau lleol a byd-eang. Beth arall all eich cymunedau ei wneud i sicrhau bod materion cyfiawnder byd-eang yn rhan o ddeialog ryng-grefyddol yn lleol?
Byd-eang: Mae Cristnogion sy’n dod ynghyd i addoli a thystio mewn rhannau o Burkina Faso wedi dioddef ymosodiadau, rhai ohonynt yn farwol, ac mae bygythiad trais yn parhau i orthrymu a gwasgaru’r gymuned honno. Wrth i ni ymgynnull eleni ar gyfer yr Wythnos Weddi am Undeb Cristnogol, gweddïwn dros bawb sy’n wynebu erledigaeth grefyddol yn Burkina Faso a rhannau eraill o’r byd.

Diwrnod 2
Atebodd Iesu, “Câr yr Arglwydd dy Dduw â'th holl galon ac â'th holl enaid ac â'th holl nerth ac â'th holl feddwl, a châr dy gymydog fel ti dy hun.” (Luc 10:27)
Cynorthwya fi, Arglwydd, i dderbyn dy gariad, fel y gallaf dy amlygu wrth garu’n gywir y fi fy hun a’m cymydog.
Darlleniadau ychwanegol o’r Beibl
Deuteronomium 10:12-13
Salm 133
Sylwadau
Mae’r ateb mae Iesu yn ei ysgogi gan y cyfreithiwr, oddi wrth orchmynion adnabyddus Duw, yn ymddangos yn syml. Fodd bynnag, bydd y gorchymyn i garu Duw â’n holl galon, ein holl enaid, ein holl nerth a’n holl feddwl yn her barhaus, gan fynnu ymlyniad gydol oes i ddysgu, myfyrio a cheisio newid radical ynom ein hunain trwy nerth yr Ysbryd Glân.
Mae’r cyfarwyddyd i garu ein cymdogion "fel ni ein hunain" yn gofyn am yr un ystyriaeth. Mae caru a gwerthfawrogi ein hunain fel y byddai Duw yn dymuno yn gofyn am berthynas ddwys. A yw Duw yn dweud na allwn ni garu ein cymydog yn gyflawn oni bai ein bod yn ein caru ein hunain? Mae’n ymddangos felly, ac mae hynny’n her enfawr i gymaint ohonom. A ydym yn cydnabod ein bod yn byw yng ngogoniant cariad Duw, y mae ei lygaid tosturiol arnom bob amser? Creadigaeth annwyl i Dduw ydym, wedi’n llunio ar ddelw Duw, ac mae cariad Duw atom yn ddi-ben-draw.
Mae gorchymyn Duw i garu yn galw am ymrwymiad dwfn ac yn golygu rhoi o’n hunain yn llwyr, gan gynnig ein calonnau a’n meddyliau i wasanaethu ewyllys Duw. Nid yw gras Duw tuag atom byth yn dod i ben. Dim ond i ni ofyn, medd Duw, a byddwn yn derbyn y fath ras i ddilyn esiampl Crist, yr un a offrymodd ei hun yn llwyr ac a ddywedodd, "Gwneler dy ewyllys di, nid fy ewyllys i" (Luc 22:42), gan garu’r holl ddynoliaeth, gan gynnwys ei elynion, hyd yr eithaf.
Ni chawn ddewis pwy fydd ein cymdogion. Weithiau mae’n rhaid i ni oresgyn rhwystrau anodd i’w gwasanaethu, yn hytrach na cherdded heibio. Mae caru yn golygu ymateb i’w hanghenion, gan dderbyn yr hyn ydyn nhw, yn ostyngedig, gan hybu eu gobeithion a’u dyheadau. Mae undod Cristnogol yn gofyn yr un gostyngeiddrwydd – yng Nghrist, rydyn ni’n un. Bydded i ni ddysgu dathlu gwahaniaethau ac ymhyfrydu ym mywyd, marwolaeth ac atgyfodiad Crist, a’u grym i’n huno a sefydlu ffordd newydd o fyw sydd ar gael i bawb.
Myfyrdod
F’anwylyd, eiddot ti yw fy nghalon.
Myfi a’th greodd ac rwy’n dy adnabod.
Mae dy enw’n fy llenwi â llawenydd.
Mae fy holl weithredoedd, f’ymateb, fy meddwl, f’emosiwn ar dy gyfer di
a’m gweddi drosot yn seiliedig 
ar y cariad goruchaf.
Derbyn fy nhrugaredd,
ymgolla yn fy addfwynder,
ymhyfryda yn fy nhynerwch llawen.
Gad i mi dy drysori –
gad i mi farw drosot –
bydded i’m calon ddod yn un â’th galon dithau.
Curiad calon newydd,
yn blodeuo ynot, 
yn datguddio ei weledigaeth dyner,
yn drwm o gariad;
Gobaith dewr a di-ildio
yn orlawn o ras.
F’anwylyd,
caniatâ i’r nefoedd ymbelydru
ym mhob cyfarfyddiad dynol,
gan ei dyneru
ag urddas cariad
a’i addewid.
Gweddi
Arglwydd, rho inni’r gras i ddod i’th adnabod yn ddwfn,
er mwyn gallu dy garu di’n llwyr.
Bydded i rodd dy Ysbryd Glân alluogi ein llygaid, ein clustiau a’n meddyliau i dderbyn dy gariad diamod tuag atom ni.
Pura ein calonnau fel y byddwn bob amser yn barod i garu ein cymydog, er gwaethaf pob gwahaniaeth, fel ni ein hunain.
Trwy’r un a fu fyw yn llwyr er mwyn eraill, Crist ein Harglwydd. Amen.
Questions
Personol: Sut ydych chi’n eich gweld eich hun? Sut ydych chi’n meddwl mae Duw yn eich gweld chi?
Lleol: A yw’r modd mae Duw yn eich gweld chi yn newid eich barn am y rhai o’ch cwmpas?
· Byd-eang: Sut mae’r modd mae Duw yn eich gweld chi yn newid y ffordd rydych yn ymateb i’r newyddion?
Ewch a Gwnewch
(www.ctbi.org.uk/goanddo)
Personol: Penderfynwch ddod i adnabod rhywun newydd sy’n byw ar eich stryd chi neu gerllaw i chi a dod o hyd i ffordd gariadus o ymwneud â nhw.
Lleol: Archwiliwch yr ardal lle rydych yn byw a’r cyfleoedd sydd yna i oresgyn rhwystrau er mwyn gwasanaethu.
Byd-eang: Ystyriwch fater yn ymwneud â phobl sydd wedi’u dadleoli a’u digartrefu. Sut allech chi gyfrannu’n ystyrlon tuag at newid y sefyllfa?

Diwrnod 3
“Pwy yw fy nghymydog?” (Luc 10:29)
Arglwydd, agor ein calonnau tuag at y rhai nad ydym yn eu gweld.
Darlleniadau ychwanegol o’r Beibl
Rhufeiniaid 13:8-10
Salm 119:57-63
Sylwadau
Roedd athro’r Gyfraith am gyfiawnhau ei hun, gan obeithio mai un o’i ffydd a’i bobl ei hun fyddai’r cymydog mae’n cael ei alw i’w garu. Greddf ddynol naturiol yw hynny. Pan fyddwn yn gwahodd pobl i’n cartrefi, byddant yn aml yn bobl sy’n debyg o ran statws cymdeithasol, agwedd tuag at fywyd a gwerthoedd â ninnau. Mae’n reddf ddynol i ffafrio’r hyn sy’n gyfarwydd. Mae hyn hefyd yn wir am ein cymunedau eglwysig. Ond mae Iesu’n arwain y cyfreithiwr, a’i gynulleidfa ehangach, yn ddyfnach i’w traddodiad eu hunain drwy eu hatgoffa o’r rhwymedigaeth i groesawu a charu pawb, waeth beth fo eu crefydd, eu diwylliant neu eu statws cymdeithasol.
Mae’r efengyl yn ein dysgu nad yw caru’r rhai sydd yn debyg i ninnau’n ddim byd arbennig. Mae Iesu’n ein tywys tuag at fersiwn lawer mwy radical o’r hyn mae’n ei olygu i fod yn ddynol. Mae’r ddameg yn dangos mewn ffordd hynod weladwy yr hyn mae Crist yn ei ddisgwyl gennym – agor ein calonnau a cherdded yn ei ffordd, gan garu eraill fel mae yntau’n ein caru ni. Mewn gwirionedd, mae Iesu’n ateb y cyfreithiwr gyda chwestiwn arall: nid “Pwy yw fy nghymydog?” bellach, ond “Pwy fu’n gymydog i’r dyn a oedd mewn angen?”
Mae’r adegau pan deimlwn yn anniogel ac ofnus yn ein herio â sefyllfa pan fydd diffyg ymddiriedaeth ac ansicrwydd yn ennill y blaen yn ein perthynas ag eraill. Dyma her y ddameg i ni heddiw: i bwy ydw i’n gymydog?
Myfyrdod
Ymgom y Cyfreithiwr
Rwy’n caru Cyfraith Duw.
Fy awydd dyfnaf yw cadw’r Gyfraith.
Dyma sylfaen fy mywyd
a’m tragwyddoldeb.
Ond dw i am wybod sut,
dw i am ei wneud yn iawn.
Dyna pam y gofynnais
pwy ddylwn i garu fel fi fy hun.
Ac fe atebodd
gyda stori am gyfarfyddiad rhyfedd,
cyfarfyddiad dieithriaid.
A byddaf yn myfyrio
ynghylch yr un a ddangosodd drugaredd.
A dwi’n cofleidio’r her o fod fel hwnnw,
a cherdded yng nghysgod
y dyn oedd y tu hwnt i’n Deddf.
Gweddi
Dduw cariad,
sy’n ysgrifennu cariad yn ein 	calonnau,
rho inni’r dewrder i edrych y tu hwnt i ni ein hunain
a gweld y cymydog yn y rhai sy’n wahanol i ninnau 
a bod yn gymydog annisgwyl,
er mwyn i ni wir ddilyn Iesu Grist –
ein brawd a’n cyfaill,
a’r Arglwydd, byth ac yn dragywydd. Amen.
Cwestiynau
Personol: Pam ydych chi’n meddwl bod y cyfreithiwr wedi gofyn ei gwestiwn cyntaf?
Lleol: Pwy yw’r rhai gwrthodedig yn eich cymuned a pham?
· Byd-eang: Sut allwch chi, a’ch eglwys neu grŵp o eglwysi, fod yn gymdogion i bobl mewn rhannau eraill o’r byd nad ydych chi’n cael fawr ddim cyswllt â nhw?
Ewch a Gwnewch
(www.ctbi.org.uk/goanddo)
Personol: Meddyliwch am rywun nad ydych erioed wedi meddwl amdanynt fel eich cymydog. Sut allwch chi fod yn gymydog iddynt mewn ffordd ymarferol?
Lleol: Meddyliwch am yr eglwys neu’r gynulleidfa agosaf at eich eglwys chithau yn ddaearyddol nad oes gennych fawr ddim cyswllt â nhw, a chysylltwch â nhw!
Byd-eang: Gweithredwch yn ymarferol fel eglwys neu grŵp o eglwysi i fod yn gymdogion i bobl Burkina Faso.

Diwrnod 4
Pan welodd ef, aeth heibio o’r ochr arall. (Luc 10:31)
Na fydded i ni byth gerdded heibio’r rhai sydd mewn angen.
Darlleniadau ychwanegol o’r Beibl
Eseia 58:4-8a
Salm 34:15-22
Sylwadau
Efallai fod gan yr offeiriad a’r Lefiad a gerddodd heibio yr ochr arall resymau crefyddol dros beidio â chynorthwyo. Mae dechrau’r testun ar gyfer yr Wythnos Weddi yn dweud wrthym sut roedd athro’r Gyfraith eisiau cyfiawnhau ei hun. Byddai’r offeiriad a’r Lefiad yn y ddameg wedi teimlo bod cyfiawnhad i’w hymddygiad. Ac eto ar sawl achlysur, mae Iesu’n beirniadu arweinwyr crefyddol am osod rheolau crefydd o flaen y rhwymedigaeth bob amser i wneud daioni.
Mae’r proffwyd Eseia yn rhoi’r un anogaeth i ni ym mhennod 58: mae’n well gwneud daioni yn hytrach na dim ond edrych yn dda. Fel Cristnogion, pa mor bell ydyn ni’n barod i fynd y tu hwnt i gonfensiynau da? Weithiau gall y confensiynau ymddangosiadol ddibwys hyn ddod yn hollbwysig, gan dynnu ein sylw oddi wrth yr hyn sydd wir o bwys. Fe barlysodd pandemig Covid-19 ein diwylliannau eglwysig arferol difeddwl a thanseilio ein trefniadau arferol. Ond mae’n debyg bod llawer ohonom, os ydym yn onest, wedi dychwelyd i’r arferion hynny.
Yn y ddameg hon mae Iesu yn ein herio nid yn unig i wneud daioni, ond hefyd i ehangu ein gweledigaeth. Nid ydym yn dysgu beth sy’n dda ac yn sanctaidd yn unig oddi wrth y rhai sy’n rhannu ein hagweddau athrawiaethol neu grefyddol, ond yn aml oddi wrth y rhai sy’n wahanol i ni. Mae cariad a goleuni i’w gweld yn ein gelyn hefyd. Yn aml y sawl na ddisgwyliwn yw’r Samariad Trugarog. Pan fyddwn yn agor ein llygaid i weld y modd y datguddir cariad Duw gan ein cyd-Gristnogion, fe gawn ein tynnu’n agosach atynt ac o’r herwydd cawn ein tynnu i undod dyfnach â nhw.
Myfyrdod
I lawr y ffordd honno
ar yr ochr draw
byddwch yn canfod llaid cysegredig
ffosydd sanctaidd
lle mae golau wedi ei ymgnawdoli
wedi’i ymgorffori yn ein gelynion
fel rhodd a gyflwynir
yn gudd mewn blwch.
O’i agor, canfyddwn ein cymydog.


Gweddi
Arglwydd Iesu Grist,
na fydded i’n llygaid edrych i ffwrdd,
ond bod yn llydan agored i’r byd o’n cwmpas.
Wrth i ni deithio drwy fywyd,
bydded i ni oedi ac estyn dwylo, gan 	ymgeleddu’r clwyfedig,
ac wrth wneud hynny brofi dy bresenoldeb dithau ynddynt.
Rho i ni ymrwymiad o’r newydd I deithio gyda thithau tuag at undod. Amen.
Cwestiynau
Personol: Beth sy’n eich llesteirio rhag gwneud daioni?
Lleol: Pwy yw’r bobl sy’n ymddwyn fel y Samariad Trugarog yn eich cymuned?
· Byd-eang: Sut allech chi ehangu eich gweledigaeth o fod yn gymydog da yn y cyd-destun byd eang?
Ewch a Gwnewch
(www.ctbi.org.uk/goanddo)
Personol: Meddyliwch am eich cylch eich hun o berthnasoedd a’u daearyddiaeth. Dewiswch gerdded heddiw trwy ardal arall o’r dref. Beth ydych chi’n ei weld a phwy ydych chi’n sylwi arnynt?
Lleol: Chwiliwch am brosiect mewn cymuned leol yn eich ardal sy’n cefnogi pobl na chânt eu gweld yn aml. Ystyriwch ym mha ffyrdd y gallwch chi gynorthwyo gyda’r gwaith a’i hybu.
Byd-eang: Neilltuwch amser i ymchwilio i’r gwrthdaro yn Burkina Faso a’r heriau sy’n wynebu’r Eglwys yno.

Diwrnod 5
Aeth ato a rhwymo ei glwyfau, gan arllwys olew a gwin arnynt. (Luc 10:34)
Arglwydd, cynorthwya ni i weld y clwyfau a chanfod gobaith.
Darlleniadau ychwanegol o’r Beibl
Joel 2:23-27
Salm 104:14-15, 27-30
Sylwadau
Gwnaeth y Samariad Trugarog yr hyn a allai o’i adnoddau ei hun: tywalltodd olew a gwin, a rhwymo clwyfau’r dyn a’i osod ar ei anifail ei hun. Aeth y Samariad ymhellach fyth drwy addo talu am ofal y clwyfedig. Pan fyddwn yn gweld y byd drwy lygaid y Samariad, gall pob sefyllfa fod yn gyfle i gynorthwyo’r rhai sydd mewn angen. Dyma lle mae cariad yn amlygu ei hun. Mae esiampl y Samariad Trugarog yn ein cymell i ofyn i’n hunain sut rydym i ymateb i’n cymydog. Rhoddodd yntau win ac olew, gan adfer y dyn a rhoi gobaith iddo. Beth allwn ni ei roi, fel y gallwn ni gyfrannu at waith Duw yn iacháu byd sydd wedi torri?
Daw natur doredig y byd yn amlwg mewn ansicrwydd, ofn, drwgdybiaeth a rhaniadau. Er cywilydd, mae’r rhaniadau hyn hefyd yn bodoli rhwng Cristnogion. Er ein bod yn ceisio iachâd, cymod a chysur mewn sacramentau neu ddefodau eraill (gan ddefnyddio olew a gwin yn aml), rydym yn parhau i ymddwyn mewn ffyrdd sy’n achosi rhaniadau rhyngom, gan glwyfo Corff Crist. Mae iachau rhaniadau rhwng Cristnogion yn hyrwyddo iachâd y cenhedloedd.
Wrth geisio iachâd, mae’n rhaid i ni gydnabod mor fregus ydyn ninnau ein hunain– sut y bydd eraill yn gwybod sut i ddilyn llwybr iachâd os nad ydym ninnau’n fodlon cydnabod ein clwyfau ni? Sut ydyn ni i ysgogi ymddygiad mor ddewr, gan gydnabod bod yna gost iddo?
Myfyrdod
Disgynnodd y bara’n doredig,
briwsion yn gollwng o’r bwrdd a’u sathru dan draed.
Y gwin yn gwaedu drwy’r lliain
lle gorlifodd y cwpanau.
Mae ôl-flas y straeon a rannwyd
yn sychu yn y geg.

Marciau annileadwy,
tystiolaeth o’r lle buom yn cydeistedd dro,
ond beth wedyn?
Mae eraill angen eu siâr – 
gwin i lonni’r galon,
olew i eneinio er iachau,
bara i nerthu.

Mae angen i ni ailosod ein byrddau,
dod o hyd i sedd anghyfarwydd,
a phan beidia’r gerddoriaeth
faint fydd y bil?
Gweddi
Dduw graslon,
ti, ffynhonnell pob cariad a daioni:
galluoga ni i adnabod anghenion ein 	cymydog.
Cynorthwya ni i fod yn onest ynghylch ein hangen am iachâd.
Newidia ni fel y gallwn garu pawb.
Cynorthwya ni i oresgyn rhwystrau rhaniad,
fel y gallwn adeiladu byd heddychlon er lles pawb.
Diolch i ti am dy waith yn adnewyddu’r greadigaeth
ac am ein harwain at ddyfodol sy’n llawn gobaith.
Ti wyt Arglwydd y cyfan, ddoe, heddiw ac am byth. Amen.
Cwestiynau
Personol: Pa glwyfau ydych chi’n eu gweld?
Lleol: Ble ydych chi’n gweld arwyddion gobaith yn eich cymuned?
· Byd-eang: Beth allwn ni ei roi, fel y gallwn ninnau gyfrannu at waith Duw yn iachau byd sydd wedi torri?
Ewch a Gwnewch
(www.ctbi.org.uk/goanddo)
Personol: Pa fannau lle mae gwahaniaethau neu densiynau yn eich cymunedau y gallech yn ymarferol geisio eu deall yn ddyfnach? Dechreuwch drafodaeth dosturiol a haelionus â phobl eraill am hynny.
Lleol: Pa grwpiau sydd eisoes yn bodoli yn eich ardal sy’n gweithredu’n ymarferol i iachau mewn rhyw ffordd? Ceisiwch ffyrdd effeithiol o ymgysylltu â nhw.
Byd-eang: Neilltuwch amser fel grŵp eglwysig i ofalu am y ddaear ac i gyfrannu tuag at iachau byd sydd wedi torri (“yr wyt yn adnewyddu wyneb y ddaear” Salm 104:30). Wrth i chi wneud hyn, ystyriwch effaith eich ffordd o fyw ar rannau eraill o’r byd.

Diwrnod 6
Gosododd ef ar ei anifail ei hun, a'i arwain i lety, a gofalu amdano (Luc 10:34).
Arglwydd, gwna’n heglwysi’n ‘letyau’ sy’n croesawu’r rhai sydd mewn angen.
Darlleniadau ychwanegol o’r Beibl
Genesis 18:4-5
Salm 5:11-12
Sylwadau
Gofalwyd am y dyn a syrthiodd i blith lladron gan Samariad. Wynebodd y Samariad ei ofn a’i ragfarn ei hun a chamu’r tu hwnt iddo. Gwelodd ddieithryn mewn angen ac aeth ag ef i lety. “Trannoeth tynnodd ddau ddarn arian allan a'u rhoi i'r gwesteiwr, gan ddweud, ‘Gofala amdano. Os byddi wedi gwario rhywbeth dros ben, fe dalaf fi yn ôl iti pan ddychwelaf.’” (Luc 10:35)
Mewn unrhyw gymdeithas ddynol, mae lletygarwch a chydsefyll yn hanfodol. Mae hynny’n gofyn croesawu dieithriaid, ymfudwyr a phawb sy’n ddigartref. Gall lletygarwch o’r fath olygu aberth, ond mae’n dystiolaeth bwysig i’r Efengyl, yn enwedig mewn cyd-destunau lle mae amrywiaeth grefyddol a diwylliannol. Wrth wynebu ansicrwydd, amheuaeth ac weithiau trais, byddwn yn tueddu i ddrwgdybio ein cymdogion a bydd cynnig a derbyn lletygarwch yn dod yn anoddach.
Mae croesawu’r ‘rhywun arall’, a derbyn croeso yn ein tro, wrth wraidd deialog a gweithredu eciwmenaidd. Mae Cristnogion yn cael eu herio i droi ein heglwysi’n lletyau, mannau agored a chroesawgar lle gall ein cymdogion ganfod Crist. Mae lletygarwch o’r fath yn arwydd o’r cariad sydd gan ein heglwysi tuag at ei gilydd ac at bawb.
Pan fyddwn ninnau, ddilynwyr Crist, yn camu’r tu hwnt i’n traddodiadau ac yn dewis cynnig lletygarwch eciwmenaidd, rydyn ni’n peidio â bod yn ddieithriaid ac yn dechrau bod yn gymdogion da.
Myfyrdod
Beth sy’n fy rhwystro rhag gweithredu?
Beth sy’n rhoi taw ar ein hundod?
Glynu wrth yr hyn sy’n gyfarwydd,
wedi’n parlysu gan ofn newid, gwrthodiad a beirniadaeth.
Neu weithiau dim ond diffyg amser.
Cyfiawnhau dewis cerdded heibio,
gan hepgor trysor.

Lle mae Crist yn wyneb y llall?
Yn fy achub, fy nghroesawu ac yn fy nerbyn.
Yn ymuno â mi mewn gweddi, addoli a thystio.
Yn fy ngweld i wrth i mi edrych ym myw llygaid y rhai sydd mewn angen.
Yr em annisgwyl sy’n adlewyrchu rhywbeth o wyneb Duw.
Gweddi
Dduw undod,
yn Iesu dangosaist i ni ystyr lletygarwch,
drwy ofalu am ein dynoliaeth fregus.
Cynorthwya ni i ddod yn gymuned 
sy’n croesawu’n haelionus y rhai sy’n teimlo ar goll ac wedi’u hanghofio,
gyda’n gilydd yn adeiladu llety lle mae croeso a chariad i bawb.
Boed i ni ddod yn agosach at ein gilydd wrth i ni fod yn afradlon â’th gariad diamod
yn undod yr Ysbryd Glân. Amen.
Cwestiynau
Personol: Pryd ydych chi wedi gweld Crist mewn rhywun nad oedd yn debyg i chi?
Lleol: A oes eglwysi neu fannau eraill sy’n gweithredu fel ‘llety’ yn eich ardal chi?
· Byd-eang: A yw eich gwlad yn croesawu rhai sydd mewn angen, ai peidio?
Ewch a Gwnewch
(www.ctbi.org.uk/goanddo)
Personol: Dysgwch am fywyd Cristion o draddodiad arall sydd wedi bod yn ‘gymydog da’. Beth wnaethon nhw a beth allwch chi ei ddysgu o’r profiad hwnnw?
Lleol: Pa ‘drysor’ eciwmenaidd sydd i’w ganfod yn eich ardal chi? Darganfyddwch beth mae Cristnogion yn ei wneud gyda’i gilydd ac ymunwch â’r gweithgaredd.
Byd-eang: Ystyriwch eich cymdogion mewn rhan wahanol o’r byd. Ymunwch â Chylch Gweddi Cyngor Eglwysi’r Byd ac ymrwymo i weddïo’n rheolaidd dros eich cymdogion ac i ddod i’w deall yn well.

Diwrnod 7
Meddai Iesu, “P’run o'r tri hyn, dybi di, fu’n gymydog?” (Luc 10:36)
Arglwydd, dangos i ni sut i ymateb i’n cymydog.
Darlleniadau ychwanegol o’r Beibl
Philipiaid 2.1-5
Salm 10:17-18
Sylwadau
Ar ddiwedd y ddameg gofynnodd Iesu i’r cyfreithiwr, “Pwy fu’n gymydog i’r dyn a syrthiodd i blith lladron?” Atebodd y cyfreithiwr “Yr un a gymerodd drugaredd arno”. Nid yw’n dweud “y Samariad” a gallem ddychmygu efallai bod yr elyniaeth rhwng y Samariaid a’r Iddewon wedi gwneud yr ateb hwnnw’n anodd ei gyfaddef. Rydym yn aml yn darganfod ein cymdogion ymhlith y bobl fwyaf annisgwyl, hyd yn oed y rhai y mae eu henw neu eu tarddiad yn anodd i ni ei yngan. Yn y byd sydd ohoni, lle mae polareiddio gwleidyddol yn aml yn gosod pobl o gefndiroedd crefyddol gwahanol yn erbyn ei gilydd, mae Iesu’n ein herio drwy’r ddameg hon i sylweddoli pwysigrwydd ein galwedigaeth i herio’r ffiniau a’r muriau sy’n ein gwahanu.
Fel y cyfreithiwr, cawn ein herio i fyfyrio ynghylch y ffordd rydym yn byw ein bywydau, nid yn unig o ran a ydym yn gwneud da ai peidio, ond i ystyried tybed a ydym, fel yr offeiriad a’r Lefiad, yn esgeuluso gwneud trugaredd.
Myfyrdod
Nhw
y bobl yna,
pobl fel’na,
ti’n gwybod...

Ond dwyt ti ddim yn gwybod.
Dyna’r pwynt,
Oherwydd nad wyt ti isio gwybod.
Dydyn nhw ddim yn bwysig,
cyn belled â’u bod yn gwybod eu lle.

Diolch i ti, Dduw annwyl,
fod dy drugaredd ymwthiol
wedi’n rhoi ninnau’n ein lle
ar gyfer y lleill ’na.
Gweddi
Dduw sanctaidd,
Daeth dy Fab Iesu Grist i’n plith
i ddangos i ni ffordd tosturi.
Cynorthwya ni drwy dy Ysbryd i ddilyn ei esiampl,
i wasanaethu yn ôl anghenion dy holl blant,
ac felly i dystio gyda’n gilydd fel Cristnogion i’th ffyrdd dithau o gariad a thrugaredd.
Gweddïwn yn enw Iesu. Amen.
Cwestiynau
Personol: Sut allwch chi roi trugaredd ar waith heddiw?
Lleol: Pa ffiniau a muriau sy’n gwahanu pobl mae angen i chi eu herio yn eich ardal chi?
· Byd-eang: Sut ddylai’r Eglwys rannu rhodd trugaredd â’r byd?
Ewch a Gwnewch
(www.ctbi.org.uk/goanddo)
Personol: Dysgwch rai ymadroddion sylfaenol yn iaith grŵp o bobl sy’n newydd i’ch ardal, a’u defnyddio.
Lleol: Meddyliwch am ffyrdd y gall eich eglwys neu grŵp o eglwysi dderbyn gan y bobl rydych yn eu cynorthwyo.
Byd-eang: Darganfyddwch y ffyrdd mae Cristnogion, eglwysi a phobl o grefyddau eraill wedi bod yn drugarog wrth y rhai a fyddai wedi disgwyl hynny leiaf.

Diwrnod 8
Meddai Iesu wrtho, “Dos, a gwna dithau yr un modd”. (Luc 10:37)
Arglwydd, bydded ein trugaredd yn arwydd o’th Deyrnas.
Darlleniadau ychwanegol o’r Beibl
Rhufeiniaid 12:9-13
Salm 41:1-2
Sylwadau
Trwy’r geiriau hyn – “Dos, a gwna dithau’r un modd” – mae Iesu’n anfon pob un ohonom, a’n heglwysi, i fyw’n unol â’i orchymyn i garu. Wedi’n hysbrydoli gan yr Ysbryd Glân, fe’n hanfonir allan i fod yn “Gristiau eraill”, gan estyn ein dwylo tuag at ddynoliaeth ddioddefus mewn tosturi a thrugaredd. Fel y gwnaeth y Samariad Trugarog yn achos y dyn a oedd wedi’i anafu, gallwn ddewis peidio â gwrthod y rhai sy’n wahanol, gan yn hytrach feithrin agwedd o agosrwydd ac ewyllys da. Gallwn ddal ar bob cyfle i fod yn groesawgar a gweithredu ar hynny, gan groesawu a rhannu, yn ein tasg gyffredin o roi breuddwyd Duw ar waith.
Wrth ystyried sut mae gwahoddiad Iesu “Dos, a gwna dithau’r un modd” yn llefaru wrth ein bywydau ninnau, rhaid i ni beidio â cholli golwg ar yr angen i ddangos tosturi a thrugaredd mewn lleoedd efallai na fyddem yn dymuno mynd, neu nad oes gennym gysylltiad uniongyrchol â nhw, ardaloedd megis rhanbarth y Sahel, sy’n dioddef oherwydd gwrthdaro rhyng-gymunedol. Er mwyn bod yn gymdogion yng ngwir ystyr y gair, rhaid i’n gorwelion ehangu y tu hwnt i’r hyn nad yw’n costio dim i ni, gan gwmpasu’r holl fyd, wrth i ni ymdrechu’n egnïol dros gyfiawnder ac undod, gan ddysgu sut y gallwn ninnau brofi cariad Crist wrth i ni groesawu eraill.
Mae ymdrechu gyda’n gilydd i sefydlu undod ar sail trugaredd o gymorth i ailadeiladu perthynas, fel y bydd trais yn ildio i undod a heddwch. Wrth i gyd-ymddiried a hyder gynyddu, byddwn yn dod yn fwy parod i ddatgelu ein clwyfau, gan gynnwys ein clwyfau eglwysig, yn y gobaith y gallwn brofi cariad Crist drwy gariad a gofal pawb at ei gilydd.
Myfyrdod
Wedi’r dadwrdd,
bu distawrwydd dolurus.
Eiliadau o eglurder am yn ail â dim.
Â’m hanadlu’n ymdrech
yn y baw
gweddïaf.

Sela

Llaw ar fy nghorff, 
yn wahanol y tro hwn.
Cyffyrddiad bwriadus – gan adnabod y loes sy’n parhau –
llaw cysur,
nid niwed.

Sela

Arogl gwin wedi’i dywallt i leddfu,
a blas chwerwfelys tannin.
Llif yr olew lawr fy nghroen
a loes a thangnefedd yn cyfarfod yn fy nghlwyfau:
balm i feddwl, enaid a chorff.

Sela

Ffurfiau aneglur yn sefyllian wrth i mi symud
yn benysgafn bell mewn mangre ddieithr
ond llaw tosturi eto’n gyfarwydd.
Tafodau tu hwnt i’m deall 
yn sibrwd addewid gofal.
Y tro hwn, wrth imi agor fy llygaid,
heb erioed o’r blaen dy weld
rwy’n adnabod dy trugaredd.
Gweddi
Dduw mamol,
sy’n cofleidio’r byd â’th gariad,
bydded i ni ofalu am ein gilydd fel y gwnei di, am bob enaid byw.

Ysbryd Glân,
rhoddwr bywyd, gwna ni’n agored i’n gilydd
a nertha rhwymau’n cymundeb fel y tyf ein cariad at ein gilydd.

Dywysog Tangnefedd,
gwna ni’n benderfynol o fyw yn ffyddlon i’r Efengyl 
fel y bydd ein croeso’n feiddgar a’n cymod yn gadarn.
Cwestiynau
Personol: Beth mae’r alwad hon gan Grist yn ei awgrymu ar gyfer eich perthynas ag aelodau eglwysi eraill?
Lleol: Beth mae pobl yn ei weld yn ein ffordd o wneud pethau (gyda’n gilydd) fel yr Eglwys sy’n ystyrlon iddynt?
· Byd-eang: Beth mae neu beth all undod trugarog ei olygu ar raddfa fyd-eang?
Ewch a Gwnewch
(www.ctbi.org.uk/goanddo)
Personol: Meddyliwch sut rydych chi wedi profi ‘Cristiau eraill’ ac wedi bod yn Grist i eraill, yna rhannwch ambell hanes am hynny gydag eraill, a gweddïwch am fwy o gyfleoedd tebyg.
Lleol: Lle mae Duw eisoes yn gweithio yn eich cymuned? Nodwch ar gyfer eich ardal y lleoedd lle rydych chi’n sylwi ar rywbeth sy’n digwydd a allai fod yn arwydd o freuddwyd Duw ar waith ar gyfer eich cymunedau. Ystyriwch sut y gallech ymuno a lle gallech wneud yr un modd.
Byd-eang: Nid yw “Dos a gwna dithau’r un modd” yn golygu bod rhaid i ni fynd yn gorfforol i leoedd fel rhanbarth y Sahel i gael effaith. Ystyriwch ffyrdd o sefydlu cysylltiad ag eglwysi a phartner sefydliadau yn Burkina Faso a mannau eraill sy’n ymddangos yn bell i ffwrdd a gweithiwch i ddyfnhau’r berthynas a’ch dealltwriaeth o’r sefyllfa a’i chyd-destun.


Trefn Addoliad
ⓗ Eglwysi Ynghyd ym Mhrydain ac Iwerddon
Gweddïodd Iesu ar i ni fod oll yn un. Mae Cristnogion yn dod ynghyd yn flynyddol i weddïo y bydd hyn yn cael ei wireddu. Bob blwyddyn mae Cristnogion o ran wahanol o’r byd yn dewis thema ac yn cynnig gweddïau a myfyrdodau sy’n llefaru o’u cyd-destun. Eleni rhodd eglwysi Burkina Faso, gwlad yng Ngorllewin Affrica, yw deunydd ein gweddïau.
Dylai’r gwasanaeth hwn ddechrau gyda lluniaeth wrth i bobl gyrraedd, fel arwydd o groeso a chymdeithas.
Ymgynnull a Rhannu Cariad Duw
(Gall hyn ddigwydd ar y cyd â rhannu lluniaeth)
Darllenydd	Yn Burkina Faso, defnyddir calabash – gowrd wedi’i gerfio’n wag – i rannu dŵr â gwesteion sy’n cyrraedd yn flinedig o’u taith.
	Caiff dŵr o’r calabash (neu jwg) ei dywallt i bowlen.
Mae hyn yn mynegi croeso, lletygarwch a chymdeithas. Ar ôl torri syched yr ymwelydd, gellir dechrau sgwrs, a mynegi diben yr ymweliad.
Wrth i ni gyrraedd, cawsom ein croesawu â lluniaeth ac yn awr wrth i ni ymroi i weddïo, rydym yn parhau i rannu lletygarwch a chroeso.
Gwrandawn sut y croesawodd Abraham dri ymwelydd a darparu lluniaeth ar eu cyfer.
Darlleniad o’r Hen Destament
Genesis 18:1-8
Emyn neu Gân
(Yn ystod y canu, cludir y dŵr i’r fan lle digwydd yr addoliad, gyda’r gynulleidfa’n dilyn)
Gwahoddiad i Weddi
Arweinydd	Daethom ynghyd i weddïo am undod gweladwy’r Eglwys.
	Felly molwn Dduw, gan ddweud:
Cynulleidfa 	Gogoniant i ti, Dad, oherwydd rwyt yn dy ddatgelu dy hun yn dy 	greadigaeth
	ac yn galw ar bawb i fyw yn dy bresenoldeb.
	Gogoniant i ti, Grist Iesu,
oherwydd rwyt yn rhoi dy hun yn llwyr i bob un ohonom ac yn ein 	gwahodd ninnau i wneud yr un modd.
	Gogoniant i ti, Ysbryd Glân,
	oherwydd rwyt yn ein casglu ynghyd mewn cariad ac undod.
	Gogoniant i ti, Dduw cariad,
	yn yr hwn y cawsom ein creu, ein hachub a’n gwneud yn un.
	Amen.
Litani Moliant a Diolchgarwch
Darllenydd	Cyfeiriwn ein calonnau at Dduw mewn moliant:
	Mawl a fo i ti, O Arglwydd, oherwydd rwyt ti wedi tywallt dy gariad yn ein 	calonnau, fel na fyddwn byth yn colli gobaith.
Cynulleidfa 	Arglwydd, molwn di.
Darllenydd	Trwy dy gariad rwyt yn rhyddhau ein bywydau oddi wrth ofn ac yn ymgeleddu ein calonnau dolurus a chlwyfedig.
Cynulleidfa 	Arglwydd, molwn di.
Darllenydd	Am bawb sy’n hau hadau tosturi a chariad tuag at eu cymdogion ledled y byd.
Cynulleidfa 	Arglwydd, molwn di.
Darllenydd	Dduw tragwyddol, diolchwn i ti am rodd Iesu dy Fab, Gwaredwr yr holl greadigaeth.
Cynulleidfa 	Arglwydd, diolchwn i ti.
Darllenydd	Am y gras sy’n adnewyddu ac am flodeuo ffydd, gobaith a chariad.
Cynulleidfa 	Arglwydd, diolchwn i ti.
Darllenydd	Am y ffydd a dderbyniasom oddi wrth yr apostolion, am weddi Iesu am undod ac am rodd Newyddion Da iachawdwriaeth.
Cynulleidfa 	Arglwydd, diolchwn i ti.
Darllenydd	Dduw grasol, am haelioni dy gariad tuag at bawb, cariad mor berffaith, cariad sydd y tu hwnt i’n dealltwriaeth.
Cynulleidfa 	Arglwydd, ymhyfrydwn ynot.
Darllenydd	Am anfon dy Fab, Iesu Grist, i’r byd.
Cynulleidfa 	Arglwydd, ymhyfrydwn ynot.
Darllenydd	Am barhau i lenwi ein bywydau â’th gariad drwy’r Ysbryd Glân.
Cynulleidfa	Arglwydd, ymhyfrydwn ynot.
Emyn o Fawl


Gweddïau Cyffes
Arweinydd	Deuwn ger dy fron, o Dduw, i gyffesu ein pechodau:
Darllenydd	Trwy geisio hapusrwydd heb Dduw ac anwybyddu’r gorchymyn i garu, rydym wedi troi oddi wrth ein cymydog. Mae ein hunanoldeb a’n hawydd i feddu a rheoli yn ein gwahanu oddi wrth Dduw.
Tawelwch
Darllenydd	Dduw trugarog:
Cynulleidfa	maddau i ni a’n hiachau.
Darllenydd	Pan fyddwn yn anwybyddu dynoliaeth pobl eraill ac yn adeiladu muriau sy’n gwahanu, byddwn yn hau hadau casineb a thrais, gan ymwrthod â gorchymyn yr Arglwydd i garu.
Tawelwch
Darllenydd	Dduw trugarog:
Cynulleidfa 	maddau i ni a’n hiachau.
Darllenydd	Pan fydd ein diffyg tosturi yn caledu ein calonnau, ni fyddwn bellach yn gweld Iesu yn y rhai sy’n wahanol i ninnau.
Tawelwch
Darllenydd	Dduw trugarog:
Cynulleidfa	maddau i ni a’n hiachau.
Darllenydd	Pan na fyddwn yn agor ein calonnau a’n meddyliau i gariad diderfyn a diamod Duw, daw’r byd dan gysgod hunanoldeb, trais a dihidrwydd.
Tawelwch
Darllenydd	Dduw trugarog:
Cynulleidfa 	maddau i ni a’n hiachau.
Arweinydd	Dduw a Thad ein Harglwydd Iesu Grist, trugarha wrthym, maddau i ni ein pechodau a thrawsffurfia ni trwy dy Ysbryd Glân.
Cynulleidfa 	Dduw Sanctaidd! Sanctaidd a Chadarn! Sanctaidd ac Anfeidrol, trugarha wrthym!
	Dduw Sanctaidd! Sanctaidd a Chadarn! Sanctaidd ac Anfeidrol, trugarha wrthym!
	Dduw Sanctaidd! Sanctaidd a Chadarn! Sanctaidd ac Anfeidrol, trugarha wrthym!
Salm ymatebol
Salm 138
Darllenydd	Clodforaf di â’m holl galon,
		canaf fawl i ti yng ngŵydd duwiau.
		Ymgrymaf tuag at dy deml sanctaidd,
		a chlodforaf dy enw am dy gariad a’th ffyddlondeb,
		oherwydd dyrchefaist dy enw a’th air uwchlaw popeth.
Cynulleidfa 	Pan elwais arnat, atebaist fi.
Darllenydd	Pan elwais arnat, atebaist fi,
	a chynyddaist fy nerth ynof.
	Bydded i holl frenhinoedd y ddaear dy glodfori, O Arglwydd,
	am iddynt glywed geiriau dy enau.
Cynulleidfa 	Pan elwais arnat, atebaist fi.
Darllenydd	Bydded iddynt ganu am ffyrdd yr Arglwydd,
	oherwydd mawr yw gogoniant yr Arglwydd.
	Er bod yr Arglwydd yn uchel, fe gymer sylw o’r isel,
	ac fe ddarostwng y balch o bell.
Cynulleidfa 	Pan elwais arnat, atebaist fi.
Darllenydd	Er imi fynd trwy ganol cyfyngder, adfywiaist fi;
	estynnaist dy law yn erbyn llid fy ngelynion,
	a gwaredaist fi â’th ddeheulaw.
	Bydd yr Arglwydd yn gweithredu ar fy rhan.
	O Arglwydd, y mae dy gariad hyd byth;
	paid â gadael gwaith dy ddwylo.
Cynulleidfa 	Pan elwais arnat, atebaist fi.
Darllenydd	Gogoniant i’r Tad ac i’r Mab ac i’r Ysbryd Glân,
Cynulleidfa 	fel yr oedd yn y dechrau, y mae yn awr
	ac y bydd yn wastad, yn oes oesoedd. Amen.


Gall bonllef ragflaenu darllen yr Efengyl
Darlleniad o’r Efengyl
Luc 10:25-37
Emyn
Pregeth / Homili
Gydag ennyd o dawelwch neu emyn i ddilyn.
Dathlu cariad
(adnodau o 1 Corinthiaid 13)
Darllennir yn antiffonïaidd, gyda hanner y gynulleidfa i ddarllen rhan gyntaf pob adnod a’r hanner arall i ddarllen yr ail ran.
I	Os llefaraf â thafodau meidrolion ac angylion,
a heb fod gennyf gariad, efydd swnllyd ydwyf, neu symbal aflafar.
II	Ac os oes gennyf ddawn proffwydo, ac os wyf yn gwybod y dirgelion i gyd, a phob gwybodaeth, 
ac os oes gennyf gymaint o ffydd nes gallu symud mynyddoedd, a heb fod gennyf gariad, nid wyf ddim.
I	Ac os rhof fy holl feddiannau i borthi eraill,
ac os rhof fy nghorff yn aberth, a hynny er mwyn ymffrostio, a heb fod gennyf gariad, ni wna hyn ddim lles imi.
II	Y mae cariad yn amyneddgar; y mae cariad yn gymwynasgar;
nid yw cariad yn cenfigennu, nid yw’n ymffrostio, nid yw’n ymchwyddo.
I	Nid yw’n gwneud dim sy’n anweddus, nid yw’n ceisio ei ddibenion ei hun, nid yw’n gwylltio, nid yw’n cadw cyfrif o gam.
II	Nid yw’n cael llawenydd mewn anghyfiawnder, ond y mae’n cydlawenhau â’r gwirionedd.
I	Y mae’n goddef i’r eithaf, yn credu i’r eithaf, yn gobeithio i’r eithaf, yn dal ati i’r eithaf.
II	Nid yw cariad yn darfod byth. Ond proffwydoliaethau, fe’u diddymir hwy; a thafodau, bydd taw arnynt hwy; a gwybodaeth, fe’i diddymir hithau.
I	Oherwydd anghyflawn yw ein gwybod ni, ac anghyflawn ein proffwydo ni. Ond pan ddaw’r hyn sy’n gyflawn, fe ddiddymir yr hyn sy’n anghyflawn.
II	Mewn gair, y mae ffydd, gobaith, cariad, y tri hyn, yn aros.
PAWB 	A’r mwyaf o’r rhain yw cariad.
Emyn
Gellir hefyd dderbyn y casgliad ar yr adeg hon.
Ymbiliau
Arweinydd	Cawsom ein galw i garu Duw a’n cymydog fel ni ein hunain. Wrth i ni adnewyddu ein hymrwymiad i’r alwad hon, bydded i gariad gryfhau ein hundod fel Cristnogion.
Darllenydd	Dduw’r cariad diderfyn, gweddïwn y bydd pawb yn dod i adnabod dy drugaredd di-ben-draw a’th gariad anfeidrol.
Cynulleidfa 	Llenwa ni a’th gariad. Gwna ni’n un ynot ti.
Darllenydd	Dduw, ein bugail, rydym ni sydd ar wasgar, yn deisyf arnat ein casglu i mewn i un gorlan.
Cynulleidfa 	Llenwa ni a’th gariad. Gwna ni’n un ynot ti.
Darllenydd	Dduw cenhadaeth, bywiocá ni drwy dy Ysbryd, a’n hanfon eto i fod yn oleuni’r byd a halen y ddaear.
Cynulleidfa 	Llenwa ni a’th gariad. Gwna ni’n un ynot ti.
Darllenydd	Dduw ein taith, yn ein gwendid a’n hofn rydym yn aml yn mynd heibio o’r ochr arall. Rho i ni ras i fentro cofleidio’r dieithryn mewn angen, gan ofalu am glwyfau corff, meddwl ac ysbryd.
Cynulleidfa 	Llenwa ni a’th gariad. Gwna ni’n un ynot ti.
Darllenydd	Dduw cymundeb, gweddïwn am yr ewyllys i weithio gyda’n gilydd er dy ogoniant gan ledaenu Newyddion Da iachawdwriaeth ar gyfer pawb.
Cynulleidfa 	Llenwa ni a’th gariad. Gwna ni’n un ynot ti.
Gweddi’r Arglwydd
Arweinydd	Unwn ein gweddïau â gweddi Iesu, yr hwn a’n dysgodd, pan weddïom, i ddweud
Cynulleidfa 	Ein Tad… (yn ôl yr arfer yn lleol)
Emyn
Gweddi i Gloi
(o weddi feunyddiol am Undod Cristnogol Cymuned Chemin Neuf)
Cynulleidfa 	Arglwydd Iesu, a weddïodd y byddai pawb yn un,
gweddïwn arnat ti am undod yr holl Gristnogion,
yn ôl dy ewyllys, yn dy ffyrdd di.
Bydded i’th Ysbryd ein galluogi i adnabod y dioddefaint a achosir gan 	raniad,
i weld ein pechod ac i obeithio y tu hwnt i bob gobaith. Amen
Yr Anfon Allan a’r Fendith
(yn ystod hyn gellir codi’r bowlen o ddŵr neu dynnu sylw ati mewn rhyw ffordd arall)
Arweinydd	Rydych wedi’ch adnewyddu gan ddŵr y bywyd, wedi’ch uno yng Nghrist ac wedi’ch bywiocáu gan yr Ysbryd Glân: ewch allan i garu Duw, a’ch	cymydog fel chi eich hun.
A bendith Duw Hollalluog, y Tad, y Mab, a’r Ysbryd 	Glân, a fo yn eich plith ac a drigo gyda chi yn wastad.
Cynulleidfa 	Amen! Diolch a fo i Dduw!
Emyn
Daw’r dyfyniadau Ysgrythurol o’r Beibl Cymraeg Newydd, Argraffiad Diwygiedig, Hawlfraint 
ⓗ 2004 gan Gymdeithas y Beibl. Defnyddiwyd gyda chaniatâd Cymdeithas y Beibl. Cedwir pob hawl ledled y byd.

